**Mary Jeannie May Simon** (s. 21. elokuuta 1947) on kanadalainen virkamies ja diplomaatti, joka on vuodesta 2021 lähtien toiminut maansa kenraalikuvernöörinä.

Tausta ja yksityiselämä
-----------------------

Simon syntyi vuonna 1947 Quebecin Kangiqsualujjuaqissa. Perheeseen kuului kahdeksan lasta, joista Mary on toiseksi vanhin. Hänen äitinsä oli inuitti, kun taas isä oli englanninkielinen kanadalainen, joka työskenteli Hudson’s Baylle. Simon on kertonut, että hänen isänsä uhmasi kieltoa ja oli ensimmäinen HBC:lle työskennellyt turkiskauppias, joka meni naimisiin inuitin kanssa. Perhe kasvatti Simonin ja tämän muut sisarukset inuiteiksi, mihin kuului mm. koiravaljakolla ajo. Simon on maininnut isoäitinsä tärkeäksi linkiksi inuittikulttuurin säilymiseksi perheessään.

Vuodesta 1994 lähtien Simon on ollut naimisissa Whit Fraserin kanssa. Tätä ennen hän on ollut naimissa kahdesti. Simonilla on 3 lasta, 12 lastenlasta ja 4 lastenlastenlasta.

Simon puhuu englantia ja inuktitutia. Lisäksi hän on alkanut opetella ranskaa kenraalikuvernööriksi noustuaan.

Ura
---

Simon muutti 22-vuotiana Montrealiin, jossa hän työskenteli kuuluttajana CBC:lle. Myöhemmin hän alkoi myös työskennellä useille inuittien oikeuksia ajavalle järjestöille, minkä johdosta hän oli vuonna 1982 mukana uudistamassa Kanadan perustuslakia.

Vuosina 1994–2003 Simon toimi Kanadan suurlähettiläänä Pohjoiskalotille ja oli ensimmäinen virassa toiminut inuitti. Vuosina 1999–2001 hän toimi myös Kanadan suurlähettiläänä Tanskassa. Tanskan komennuksellaan hän toimi Kanadan edustajana neuvotteluissa, joissa perustettiin Arktinen neuvosto.

Vuonna 2006 Simon palasi Kanadaan ja hänet valittiin Inuit Tapiriit Kanatamin presidentiksi. Hän toimi virassa kuusi vuotta ja vastusti mm. Euroopan hyljetuotteiden myyntikieltoa. Media povasi Simonista kenraalikuvernööriä jo vuonna 2010, mutta häntä ei kuitenkaan vielä valittu.

Kenraalikuvernöörinä
--------------------

Julie Payette joutui eroamaan kenraalikuvernöörin virastaan alkuvuodesta 2021, kun hänen todettiin syyllistyneen työpaikkakiusaamiseen ja alaistensa julkiseen nöyryyttämiseen. Pääministeri Justin Trudeau ilmoitti ehdottavansa uudeksi kenraalikuvernööriksi Simonia, minkä kuningatar Elisabet II hyväksyi heinäkuun 2021 alussa. Trudeau sanoi, että pyrkii järjestämään virkavalan mahdollisimman pian. Simonista tuli ensimmäinen inuittitaustainen henkilö, joka on nimitetty kenraalikuvernööriksi.

Astuessaan virkaan Simon oli 73-vuotias ja siten vanhin virkavalansa vannonut Kanadan kenraalikuvernööri.

Elokuussa 2021 Simon hyväksyi pääministeri Trudeaun pyynnön hajottaa parlamentti ja määrätä ennenaikaiset vaalit 20. syyskuuta.

Kunnianosoituksia
-----------------

* Order of Canada (Kanada, 2021)
* Kanadan sotilasansioiden ritarikunta (Kanada, 2021)
* Kanadan poliisivoimien ansioritarikunta (Kanada, 2021)
* Canadian Forces' Decoration (Kanada, 2021)
* Ordre national du Québec (Quebec, 1992)
* Polaarimitalli (Kanada, 2011)
* Pyhän Johanneksen ritarikunta (Iso-Britannia, 2021)
* Nersornaat (kultainen, Grönlanti, 1992)

Lähteet
-------

1. 1 2 3  Mary Simon *The Canadian Encyclopedia*.  2022. Viitattu 21.12.2022. (englanniksi)
2. 1 2  Governor-General Mary Simon dedicated her career to reshaping Indigenous policy in Canada *The Globe and Mail*.  6.7.2021. Viitattu 21.12.2022. (englanniksi)
3. 1 2  Biography *Office of the Secretary to the Governor General*.  6.7.2021. Viitattu 21.12.2022. (englanniksi)
4. 1 2 3 4  Who is Mary Simon, Canada's 30th governor general? *CTVNews*.  6.7.2021. Viitattu 21.12.2022. (englanniksi)
5. ↑  Sources tout Mary Simon as next Governor General *Nunatsiaq News*.  22.2.2010. Viitattu 21.12.2022. (englanniksi)
6. ↑  Julie Payette: Canada governor general quits amid bullying claims *BBC News*.  22.1.2021. Viitattu 21.12.2022. (englanniksi)
7. ↑  Mary Simon named as Canada's first Indigenous Governor General *CTVNews*.  6.7.2021. Viitattu 21.12.2022. (englanniksi)
8. ↑  Canada is headed for a federal election on Sept. 20 *CBC/Radio-Canada*.  15.8.2021. Viitattu 21.12.2022. (englanniksi)
9. 1 2 3 4 5  Insignia *Office of the Secretary to the Governor General*.  23.7.2021. Viitattu 21.12.2022. (englanniksi)
10. ↑  Mary Simon *Ordre national du Québec*.  2022. Viitattu 21.12.2022. (ranskaksi)
11. ↑  Inuit leader, filmmaker to receive Northern Medal *CBC/Radio-Canada*.  4.8.2011. Viitattu 21.12.2022. (englanniksi)
12. ↑  Nersornaat 1992 *ina.gl*.  1992.  Arkistoitu 10.10.2021. Viitattu 21.12.2022. (tanskaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Saksa
* Yhdysvallat

 |

 |